text: Sigtet for trafikvold
  12 juli 2012 kl. 10.44
  En mand blev så rasende over, at en motorcyklist bad ham om at se sig for, at han ved det næste lyskryds slog motorcyklisten ned.
  En 29-årig mandlig bilist er anholdt for at slå en motorcyklist ned i Kolding.
  Episoden fandt sted fredag ved 19.30-tiden, hvor begge kørte ad Sdr. Ringvej, da bilisten kastede et brændende cigaretskod ud ad vinduet.
  Den bagvedkørende motorcyklist havde visiret på hjelmen oppe og blev ramt af gløder i ansigtet. 
  - Kort efter overhaler motorcyklen, og på vej forbi bilen siger føreren til bilisten ?se dig lige tilbage en anden gang?, oplyser lederen af Kolding Lokalpoliti Verner Pedersen, til TV SYD. 
  Der sker ikke mere i første omgang, men da motorcyklisten efterfølgende standser for rødt i krydset mellem Tankedalsvej og Haderslevvej, standser bilen ved siden af ham. 
  - Ud stiger en stor mand, og han går lige over og slår motorcyklisten med knyttet næve i ansigtet, så motorcyklisten brækker næsen og vælter. Derefter kører han igen, siger Verner Pedersen. 
  Vidner tog registreringsnummeret på gerningsmandens bil, så politiet kunne finde frem til ham. 
  Der er tale om en 29-årig mand fra Løgstør, og han bliver fremstillet i et grundlovsforhør med krav om fængsling torsdag eftermiddag ved retten i Kolding.
  